تاند:(چهار شنبه، د حوت ۲۵ مه) ‌‌په کاپیسا کې د ط د اسلامي امارت د والي وياند وايي چې په راتلونکي لمريز کال کې ورته د عشر ټولولو لپاره یو نیم میلیارد افغانۍ هدف ټاکل شوی دی۔

وياند کريم الله وثیق ويلي، د طالبانو د اوسنۍ واکمنۍ په اته مياشتينۍ دوره کې يې هم تر ۸ میليونو افغانیو پورې عشر ټول کړی دی۔

هغه په دې اړه نور جزییات نه دي ورکړي۔

دا په داسې حال کې ده چې د کاپیسا یو شمېر اوسیدونکو په عشر ټولولو سختې نیوکې کړي او ويلي چې خلک له لوږې مري او طالبان ورسره د مرستو پر ځای عشر هم غواړي۔

څه موده مخکې د طالبانو په کابینه کې هم د عشر ټولولو موضوع څېړل شوې وه، خو په ټوله کې د عشر ټولولو ډېر جزییات تر اوسه رسنیز شوي نه دي۔

د طالبانو حکومت په افغانستان کې د داخلي عوايدو د زياتېدو خبر ورکوي، خو خلک نیوکه لري چې له هره پلوه ملا ماتونکي ماليات پرې وضع شوي دي